Lex Delles
De Lex Delles, gebuer den 28. November 1984, ass e lëtzebuergesche Schoulmeeschter a Politiker (DP). Hien ass zanter dem 5. Dezember 2018 Minister fir de Mëttelstand an den Tourismus an der Regierung Bettel-Schneider-Braz.

Carrière 
De Lex Delles gouf 2011 Member vum Schäfferot vun der Gemeng Munneref a gouf den 10. Januar 2014 zum Buergermeeschter ernannt, nodeem d'Maggy Nagel Ministesch fir Kultur an der Regierung Bettel-Schneider gi war.

Bei de Chamberwale vum 20. Oktober 2013 huet hien op der Lëscht vun der DP am Walbezierk Oste kandidéiert a gouf an d'Parlament gewielt. Wéi d'Maggy Nagel am Dezember 2015 vun hirem Ministeschamt zeréckgetrueden ass, hätt de Lex Delles hiren Nofollger kënne ginn. Hien huet awer op de Poste verzicht fir Munnerëffer Buergermeeschter ze bleiwen. Den 28.November 2015 gouf hien zum Zweete Vizepresident vun der Demokratescher Partei gewielt.

Bei de Wale vum 14. Oktober 2018 gouf de Lex Delles erëm an d'Chamber gewielt, hien huet awer op säin Deputéiertemandat verzicht, fir Minister ze ginn. De 5. Dezember 2018 gouf hien als Minister fir de Mëttelstand an den Tourismus an der Regierung Bettel-Schneider-Braz vereedegt. 

Bei de Chamberwale vum 8. Oktober 2023 gouf hien an d'Chamber zréckgewielt.

Den 12. Juni 2022 gouf hien um Nationalkongress vun der DP zum neie President vun där Partei gewielt.

Um Spaweck 

Gebuer 1984
Politiker (Lëtzebuerg)
Lëtzebuergesch Deputéiert
Lëtzebuergesch Buergermeeschteren
Lëtzebuergesch Schoulmeeschteren
Lëtzebuergesch Ministeren
Buergermeeschtere vu Munneref